Ooreenkomste met fasette van die huidige Suid-Afrikaanse politiek is ooglopend, maar die skrywer wil geen maklike parallelle trek nie. Die omvang van die probleme in die ZAR is baie kleiner as wat vandag in Suid-Afrika ervaar word. Nogtans is dit boeiend om te lees waarop die kritici in Kruger se tyd klem gelê het en op watter wyse die probleme hanteer is. Kruger moet veral onthou word vir sy weerstand teen Britse inmenging in die sake van die ZAR ná die Jamesoninval van 1895, al vra die skrywer in dié werk of minder koppigheid en ’n bietjie meer wysheid van Kruger se kant in die kritiese periode wat hier beskryf word, nie dalk die uitbreek van die Anglo-Boereoorlog kon afweer nie.
Skermutselings en skandale: Paul Kruger deur ander oë, 1890–1895 teken ’n lewendige beeld van die politiek in die ZAR in ‘n tydvak wat nog nie veel aandag in die Suid-Afrikaanse geskiedskrywing geniet het nie.